भोजपुरी अभिनेता पवन सिंह पर महिला ने लगाया यौन शोषण का आरोप, मामला दर्ज  
पवन सिंह पर लगा यौन उत्पीड़न का आरोप 
सोशल मीडिया पर अश्लील फोेटो पोस्ट करने का भी आरोप
आरोप के बाद पुलिस ने मामला दर्ज किया
भोजपुरी अभिनेता-गायक पवन सिंह पर 25 वर्षीय महिला अभिनेत्री का सोशल मीडिया पर कथित यौन उत्पीड़न करने को लेकर मामला दर्ज किया गया है. मलवानी पुलिस थाने के एक अधिकारी ने शनिवार को बताया कि महिला ने आरोप लगाया कि सिंह ने भद्दी टिप्पणियां पोस्ट की और उसके सोशल मीडिया हैंडल पर उसकी अश्लील तस्वीरें अपलोड की. उन्होंने कहा कि पुलिस को दर्ज कराए अपने बयान में महिला ने कहा कि सिंह उससे दोस्ती जारी रखना चाहता था और उसने ऐसा नहीं करने पर उसे गंभीर परिणाम भुगतने की धमकी दी. 
महिला की शिकायत के आधार पर उपनगर मलाड में मलवानी पुलिस ने सिंह, उनके सहयोगी और अन्य के खिलाफ शुक्रवार को एक मामला दर्ज किया. उन पर भारतीय दंड संहिता की धारा 509 और धारा 354 तथा सूचना प्रौद्योगिकी कानून के तहत मामला दर्ज किया है. अधिकारी ने बताया कि अभी तक कोई गिरफ्तारी नहीं हुई है. मामले की छानबीन चल रही है.